ddrg/super_eurlex huggingface dataset:
SKRIFTLIG FORESPØRGSEL E-0189/00

af Salvador Jové Peres (GUE/NGL) og Pedro Marset Campos (GUE/NGL) til Kommissionen

(31. januar 2000)

Om: Import af tomater fra Marokko

Som følge af overskridelse af de fastsatte importkontingenter for tomater fra Marokko blev bestemmelsen i associeringsaftalen med Kongeriget Marokko om krav om importlicens taget i anvendelse.

Ifølge meddelelser i pressen vil forvaltningskomitéen for frugt og grøntsager den 20. januar 2000 behandle et forslag om fjernelse af kravet om importlicens for tomater fra Marokko.

Er Kommissionen sikker på, at der er tilstrækkeligt retsgrundlag til ved hjælp af forvaltningskomitéens procedure at ændre på, hvad der er fastsat i associeringsaftalen med Kongeriget Marokko?

Samlet svar afgivet på Kommissionens vegne af Franz Fischler på skriftlige forespørgsler E-0189/00 og E-0190/00

(23. februar 2000)

Efter at have konstateret, at den marokkanske eksport af tomater til Fællesskabet oversteg de aftalte lofter, og efter resultatløse konsultationer med de marokkanske myndigheder vedtog Kommissionen forordning (EF) nr. 2767/1999 af 23. december 1999 om indførelse af en ordning med importlicenser for tomater fra Marokko(1). Efter nye konsultationer og et fast løfte fra Marokko om overholdelse af de aftalte mængder i indeværende produktionsår ophævede Kommissionen importlicensordningen ved forordning (EF) nr. 188/2000 af 26. januar 2000(2) og forpligtede sig samtidig til at forbedre de eksisterende importkontrolmekanismer. Importlicensordningen kan om nødvendigt genindføres.

Forordningen om indførelse af importlicenser blev vedtaget ved forvaltningskomitéproceduren med retsgrundlag i artikel 3 i afgørelse 95/35/EF af 19. december 1994 om indgåelse af aftalen i form af brevveksling mellem Fællesskabet og Marokko om ordningen for indførsel i Fællesskabet af tomater og courgetter med oprindelse i og indført fra Marokko(3). Forordning (EF) nr. 2767/1999 blev ophævet efter samme procedure og med samme retsgrundlag.

Kommissionen ophævede forordningen om importlicenser, efter at Marokko på ny havde forpligtet sig til for indeværende produktionsår at overholde betingelserne i ovennævnte brevveksling, der fastsætter en begrænsning af den samlede eksport af tomater til 145 676 ton for perioden november 1999- marts 2000.

Kommissionen har forpligtet sig til at forbedre den eksisterende kontrol af importen af tomater i Fællesskabet i samarbejde med medlemsstaternes toldmyndigheder og vil genindføre importlicenser, hvis Marokko ikke overholder de aftalte mængder.

(1) EFT L 333 af 24.12.1999.

(2) EFT L 22 af 27.1.2000.

(3) EFT L 48 af 3.3.1995.
SKRIFTLIG FORESPØRGSEL E-0046/00

af Paulo Casaca (PSE) til Kommissionen

(20. januar 2000)

Om: Køln-processen: Tilpasning af Poseima-programmet på Azorerne med hensyn til hedvine

Med artikel 21 i forordning (EØF) nr. 1600/92(1) indføres en ordning om støtte til produktion af Madeira-hedvine. Vil det ifølge Kommissionen være muligt at indføre en lignende ordning for Pico-hedvine, som i sidste århundrede var en traditionel eksportvare, og som forsøges markedsført på ny?

(1) EFT L 173 af 27.6.1992, s. 1.

Samlet svar afgivet på Kommissionens vegne af Franz Fischler på skriftlige forespørgsler E-E-0038/00, E-0043/00, E-0044/00, E-0045/00, E-0046/00, E-0047/00, E-0048/00, E-0049/00, E-0050/00, E-0051/00 og E-0052/00

(28. februar 2000)

Det ærede parlamentsmedlem har stillet en række spørgsmål vedrørende Poseima-programmet for Azorerne.

Hvad angår Kommissionens rapport om foranstaltninger til gennemførelse af EF-traktatens artikel 229 (tidl. artikel 227), stk. 2, kan det oplyses, at den er under udarbejdelse.

Kommissionen kan derfor ikke på nuværende tidspunkt besvare det ærede parlamentsmedlems spørgsmål vedrørende rapportens indhold. Rapporten skal først godkendes af Kommissionen.

Med hensyn til Kommissionens arbejdsprogram for 2000 kan det oplyses, at der ifølge programmet skal forelægges en rapport for Rådet og Parlamentet om gennemførelsen af Rådets forordning (EØF) nr. 1600/92 af 15. juni 1992 om særlige foranstaltninger for visse landbrugsprodukter til fordel for Azorerne og Madeira (Poseima)(1) vedrørende landbrugssektoren under Poseima-programmet, i givet fald ledsaget af forslag om de tilpasningsforanstaltninger, som måtte vise sig nødvendige for at nå programmets mål. Samtlige foranstaltninger vedrørende landbruget på Azorerne vil blive behandlet i denne forbindelse.

(1) EFT L 173 af 27.6.1992.
SKRIFTLIG FORESPØRGSEL E-0536/00

af Raffaele Costa (PPE-DE) til Kommissionen

(28. februar 2000)

Om: Pleje på alderdomshjem

Er der et europæisk harmoniseret regelsæt, der finder anvendelse på området for pleje på alderdomshjem?

Påtænker Kommissionen at foretage en undersøgelse, der kan bidrage til at give de ældre på alderdomshjemmene en roligere og sikrere situation? Er der udarbejdet en oversigt over de alvorligste episoder (bl.a. dødsfald), der inden for de seneste år har fundet sted med angivelse af årsag og eventuelle huller i lovgivningen samt konstaterede tilfælde af forsømmelighed?

Svar afgivet på Kommissionens vegne af Anna Diamantopoulous

(20. marts 2000)

Det ærede medlem henvises til Kommissionens svar på skriftlig forespørgsel E-2474/99 af Mr Pérez Alvarez.(1)

Kommissionen har ingen planer om at iværksætte undersøgelser på dette område.

(1) EFT C 203 af 18.7.2000, s. 174.
SKRIFTLIG FORESPØRGSEL E-0141/00

af Isidoro Sánchez García (ELDR) til Kommissionen

(31. januar 2000)

Om: Program for teknisk og finansielt samarbejde med henblik på at afhjælpe skaderne som følge af naturkatastrofen i Venezuela og koordinering af medlemsstaternes indsats

Delstaterne Vargas og Miranda i Venezuela lider under de katastrofale følger af de voldsomme regnskyl, oversvømmelser og jordskred, der ramte landet i midten af december 1999. Tabet af menneskeliv løber op i titusindvis, der er registreret flere hundrede tusinde tilskadekomne, og de materielle skader på boliger, infrastruktur, udstyr og systemer generelt beløber sig til flere milliarder euro. Agter Kommissionen på denne baggrund udover at fortsætte den humanitære nødhjælp, der allerede er givet tilsagn om, og som kanaliseres gennem ECHO (EF's Kontor for Humanitær Bistand), at iværksætte et program for teknisk og finansielt samarbejde med henblik på at afhjælpe skaderne og skabe grundlag for en genopbygning i de venezuelanske delstater, der er ramt af denne naturkatastrofe, samt koordinere medlemsstaternes indsats for at bistå Republikken Venezuela med dette arbejde?

Svar afgivet på Kommissionens vegne af Christopher Patten

(21. februar 2000)

Kommissionen forbereder udsendelsen af en ekspertgruppe, der skal vurdere situationen i Venezuela og finde frem til, hvilke eventuelle særlige foranstaltninger der skal træffes. Kommissionens genopbygningsplan for Venezuela på mellemlang sigt afhænger af, hvad ekspertgruppen når frem til.

På nuværende tidspunkt kan Kommissionen ikke meddele det ærede medlem nøjagtigt, hvilket beløb der vil blive afsat til formålet, da det helt og holdent afhænger af, hvad ekspertgruppen når frem til, og af drøftelser med de øvrige donorer.

Kommissionen vil arbejde tæt sammen med de øvrige donorer for at fremme en koordineret international indsats og en klar prioritering af foranstaltningerne.
SKRIFTLIG FORESPØRGSEL P-0283/00

af Chris Davies (ELDR) til Kommissionen

(3. februar 2000)

Om: CITES Opførelse på listen af brugder

Den britiske regering har foreslået, at brugden bør opføres på listen i bilag II til konventionen om international handel med udryddelsestruede vilde dyr og planter.

1. Vil Kommissionen oplyse, om andre medlemsstater til dato har tilkendegivet, at de også støtter brugdens opførelse på listen?

2. Vil Kommissionen meddele, hvorvidt den agter at støtte brugdens opførelse på listen under parternes næste konference i april 2000?

Svar afgivet på Kommissionens vegne af Margot Wallström

(25. februar 2000)

Der er gode videnskabelige argumenter til støtte for forslaget om at opføre brugden på liste II i konventionen om international handel med udryddelsestruede vilde dyr og planter (CITES). Kommissionen har imidlertid endnu ikke selv taget formel stilling til spørgsmålet.

Medlemsstaterne vil give deres synspunkter til kende i Rådet, som dernæst vil fastlægge Fællesskabets fælles holdning på grundlag af et forslag fra Kommissionen til CITES-partskonferencen.
SKRIFTLIG FORESPØRGSEL E-0067/00 af Manuel Medina Ortega (PSE) til Kommissionen. Latinamerika og budgetposter.



EF-Tidende nr. 219 E af 01/08/2000 s. 0187 - 0187



SKRIFTLIG FORESPØRGSEL E-0067/00 af Manuel Medina Ortega (PSE) til Kommissionen (24. januar 2000) Om: Latinamerika og budgetposter Vil Kommissionen oplyse, hvor stor en andel af budgetposterne vedrørende udviklingen af de forskellige latinamerikanske lande, der er gennemført i 1998 og 1999? Svar afgivet på Kommissionens vegne af Chris Patten (21. februar 2000) Et skema med de ønskede oplysninger sendes direkte til det ærede medlem og Parlamentets generalsekretariat.
SKRIFTLIG FORESPØRGSEL P-0133/00

af Frank Vanhecke (TDI) til Kommissionen

(18. januar 2000)

Om: Støtte fra Kommissionen til politiske arrangementer

Den 9. december 1999 fandt der i Europa-Parlamentet en debat sted mellem parlamentsmedlemmerne Dirk Sterckx og Fréderique Ries: De pers: Europa's koele minnaar.

Ifølge den plakat, der gjorde reklame for debatten, blev arrangementet støttet af det belgiske udenrigsministerium, Europa-Parlamentets informationskontor i Belgien og Kommissionen.

1. Hvori bestod denne støtte?

2. Hvilke kriterier skal politiske arrangementer opfylde, for at der kan ydes en sådan støtte?

Svar afgivet på Kommissionens vegne af Romano Prodi

(14. februar 2000)

1. Kommissionen har ikke ydet finansiel støtte til det omtalte arrangement. Debatten var arrangeret af Europa-Parlamentets informationskontor i Belgien og Mouvement Européen Belgique asbl. Sidstnævnte får støtte fra Kommissionen til afholdelse af offentlige debatter.

2. Kommissionen yder ikke støtte til politiske organisationer.
SKRIFTLIG FORESPØRGSEL P-0143/00

af Alexandros Alavanos (GUE/NGL) til Kommissionen

(20. januar 2000)

Om: Byplanlægning i et område med stor sandsynlighed for jordskælv

I sit svar på min forespørgsel nr. E-1882/99(1) om byplanlægningsprojektet for Rio kommune understregede Kommissionen, at byplansundersøgelsen for Rio ikke finansieres under fællesskabsstøtterammen for Grækenland for perioden 1994-1999. Har Kommissionen mulighed for at tage dette spørgsmål op til fornyet overvejelse og give et uforbeholdent svar, eftersom det i et dokument fra ministeriet for miljø, fysisk planlægning og offentlige arbejder (5. november 1997, protokolnr. 32533/10402) udtrykkeligt understreges, at disse undersøgelser finansieres under den anden fællesskabsstøtteramme, som gælder indtil udgangen af 1999?

(1) EFT C 203 E af 18.7.2000, s. 80.

Svar fra Michel Barnier På Kommissionens vegne

(11. februar 2000)

Byplanlægningsprojekter kan samfinansieres under det operationelle program vedrørende miljø som led i fællesskabsstøtterammerne for Grækenland i perioden 1994-1999 ( EPPER II ). På grund af deres antal er det de græske myndigheder der efter egne kriterier beslutter finansieringsmåden (EU-finansiering eller national finansiering).

Kommissionen kan bekræfte, at byplanlægningsprojekterne for Rio kommune i Grækenland ikke er blevet samfinansieret af ovennævnte operationelle program, men af nationale midler.

På tidspunktet for offentliggørelsen af dokumentet dateret den 5. november 1997, som det ærede medlem henviser til, havde de græske myndigheder sandsynligvis til hensigt at foreslå, at det pågældende projekt samfinansieredes som led i EPPER II, men har ikke fulgt denne hensigt op.
SKRIFTLIG FORESPØRGSEL P-0130/00

af Jens-Peter Bonde (EDD) til Kommissionen

(18. januar 2000)

Om: Administrativ forvaltning i OLAF

Vil Kommissionen sikre, at embedsmænd ikke udtaler sig offentligt om skyldsspørgsmål, når en national anklagemyndighed har besluttet at opgive efterforskningen i en sag, som er foranlediget rejst af UCLAF/OLAF?

Vil Kommissionen sikre, at der ikke kan tilbageholdes midler til bevilligede projekter, fordi Kommissionen mener at have krav fra andre projekter, når der ikke er indledt retssag om at få kravet indfriet?

Baggrunden for de to spørgsmål er Kommissionens adfærd i en sag mod Nordvestjysk Folkecenter for Vedvarende Energi, hvor centret offentligt stemples som svindler af en tjenestemand i Kommissionen, selvom bagmandspolitiet i Danmark er nået frem til, at der ikke er belæg for beskyldningerne om kriminalitet.

Kommissionen har endvidere blokeret for udbetaling af et tilskud til en kreds af modtagere, hvor Nordvestjysk Folkecenter blot er en enkelt kontraktdeltager, og straffer dermed foretagender, der ikke har det mindste ansvar i den igangværende sag.

Svar afgivet på Kommissionens vegne af Michaele Schreyer

(7. februar 2000)

Kommssionen er i færd med at indhente de oplysninger, der er nødvendige for at besvare spørgsmålet, og skal meddele resultatet af sine efterforskninger, så snart det foreligger.
SKRIFTLIG FORESPØRGSEL E-2183/99

af Niels Busk (ELDR) til Kommissionen

(29. november 1999)

Om: Komitéer og arbejdsgrupper inden for det retlige område

Kommissionen bedes oplyse, hvilke komitéer, arbejdsgrupper m.v. der er nedsat på det retlige område i EU?

Svar afgivet på Kommissionens vegne af António Vitorino

(3. marts 2000)

Efter at have været i kontakt med det ærede medlem har Kommissionen fået bekræftet, at denne skriftlige forespørgsel angår de udvalg og arbejdsgrupper, der beskæftiger sig med retlige og indre anliggender.

De aktuelle programmer i relation til retlige og indre anliggender (OISIN(1), Falcone(2), STOP(3), Grotius(4) og Odysseus(5)) gennemføres af udvalg under Kommissionen. Retsgrundlaget for disse udvalg er de fælles aktioner, som Rådet har vedtaget, og hvorved selve programmerne er blevet iværksat. Udvalgene har til opgave at bistå Kommissionen med gennemførelsen af de foranstaltninger, som indgår i de fælles aktioner. De består af én repræsentant for hver medlemsstat, og Kommissionen optræder som formand for udvalgene.

Hvad angår udvalg og arbejdsgrupper nedsat og bistået af Rådet, har Kommissionen ingen beføjelse til at besvare denne del af forespørgslen, så på det punkt opfordres det ærede medlem til at rette henvendelse til Rådet.

(1) EFT L 7 af 10.1.1997.

(2) EFT L 99 af 31.3.1998.

(3) EFT L 322 af 12.12.1996.

(4) EFT L 287 af 8.11.1996.

(5) EFT L 99 af 31.3.1998.
SKRIFTLIG FORESPØRGSEL E-2840/99 af Eija-Riitta Korhola (PPE-DE) til Kommissionen. Samlet antal ansøgninger modtaget under den første runde indkaldelse af forslag i forbindelse med forskningsprogrammet vedrørende klimaændringer.



EF-Tidende nr. 330 E af 21/11/2000 s. 0062 - 0062



SKRIFTLIG FORESPØRGSEL E-2840/99 af Eija-Riitta Korhola (PPE-DE) til Kommissionen (18. januar 2000) Om: Samlet antal ansøgninger modtaget under den første runde indkaldelse af forslag i forbindelse med forskningsprogrammet vedrørende klimaændringer Hvor mange af det samlede antal ansøgninger, der indkom under den første runde indkaldelse af forslag under det femte rammeprogram, blev betragtet som relevante for det femte rammeprograms undersektioner vedrørende klimaændringer? Hvor mange af disse ansøgninger blev udvalgt med henblik på støtte? Hvor mange af de ansøgninger, der blev betragtet som enten gode eller udmærkede i videnskabelig og teknologisk henseende, opnåede ikke støtte eller blev ikke udvalgt med henblik på forhandlinger om tildeling af en forskningskontrakt? Svar afgivet på Kommissionens vegne af Philippe Busquin (15. februar 2000) Det samlede antal forslag i den første runde af indkaldelser af forslag under det femte rammeprogram af relevans for forståelsen af klimaændringer var omkring 85, hvoraf 35 blev fundet støtteberettigede. Budgettet tillod imidlertid kun at støtte 15 heraf.
SKRIFTLIG FORESPØRGSEL E-2813/99

af Raffaele Costa (PPE-DE) til Kommissionen

(18. januar 2000)

Om: Forvaltningen af udbudsbekendtgørelser i forbindelse med støtte gennem den fælles landbrugspolitik

For at kunne foretage udbetalingen af støtte gennem den fælles landbrugspolitik, navnlig fra budgetpost B2-5122, offentliggjorte Kommissionen en udbudsbekendtgørelse vedrørende finansiering af projekter, som var indgivet af aktører inden for sektoren.

Fristen for indgivelse af projekter var fastsat til den 15. november 1999.

Blandt de enheder, som deltog i proceduren, var et skovbrugskonsortium Terra dei Santi e Colline del Po, som anmodede om støtte til oprettelse af et center for landbrug i og bæredygtig udvikling af det pågældende bakkeområde.

Al dokumentation vedrørende projektet blev indgivet den 13. november 1999 til enhed VI.AII.1 i Kommissionens Landbrugsgeneraldirektorat, som befinder sig i nr. 200 rue de la Loi, B-1049 Bruxelles.

Kommissionen afviste imidlertid ansøgningen med den begrundelse, at sidste frist for indgivelse af ansøgninger var blevet rykket frem fra den 15. november til den 31. oktober 1999, og at ansøgningen derfor var indgivet efter ansøgningsfristens udløb.

Kommissionen bedes oplyse, om den anser det for korrekt at fremrykke en fastsat tidsfrist til skade for ansøgerne, idet de forhindres i at modtage støtte.

Svar afgivet på Kommissionens vegne af Franz Fischler

(10. februar 2000)

Konto B2-5122 var bestemt til at dække udgifter til at informere offentligheden om den fælles landbrugspolitik. Ingen udbudsbekendtgørelse eller indkaldelse af bud blev offentliggjort i den anledning. En vejledning for mulige støtteansøgere blev derimod offentliggjort på den Internet-adresse, der anvendes af Generaldirektoratet for Landbrug.

I vejledningen var det oprindeligt anført, at ansøgninger kunne sendes til Kommissionen indtil 15. november 1999. Datoen blev faktisk rykket frem til 31. oktober 1999 for at give Kommissionen mere tid til at behandle ansøgningerne, inden budgetprocedurerne i 1999 udløb. Ændringen blev offentliggjort på samme måde som vejledningen, dvs. over Internettet.

Hvad det af det ærede medlem nævnte særlige tilfælde angår, blev ansøgningen fra Consorzio forestale terra dei Santi et Colline del Po modtaget den 13. november 1999. Efter en grundig gennemgang af ansøgningen blev det vurderet, at den planlagte foranstaltning ikke var støtteberettiget under konto B2-5122.
SKRIFTLIG FORESPØRGSEL E-2865/99

af Luis Berenguer Fuster (PSE) til Kommissionen

(18. januar 2000)

Om: Det spanske elektricitetsmarkeds struktur og omkostningerne ved overgang til fri konkurrence

I henhold til spanske presseforlydender (Expansión, 7. december 1999) tegner spanske elektricitetsselskaber sig efter 22 måneders overgang til fri konkurrence for 98 % af markedet. I henhold til rapporter fra Comisión Nacional del Sistema Eléctrico er konkurrencen i Spanien inden for denne sektor meget begrænset, da der findes hindringer for markedsadgang (høje investeringsomkostninger) samt den omstændighed, at Spanien praktisk taget udgør en ø. Dette betyder, at omkostningerne ved overgang til fri konkurrence kan have to virkninger: for det første vil det blive endnu vanskeligere for nye operatører at få adgang til markedet de ville blive forfordelte, da de ikke ville kunne oppebære indtægter heraf og dernæst ville der opstå den paradoksale situation, at der opkræves beløb i forbindelse med overgangen til en fri konkurrence, som ikke findes.

Mener Kommissionen, at det spanske elektricitetsmarkeds nuværende struktur, således som det fremgår af presseforlydender, vil få indvirkninger, når man skal vurdere omkostningerne ved overgang til fri konkurrence?

Svar afgivet på Kommissionens vegne af Loyola de Palacio

(3. marts 2000)

Skønt de foranstaltninger, som den spanske regering har iværksat til gennemførelse af Europa-Parlamentets og Rådets direktiv 96/92/EF(1) af 19. december 1996 om fæelles regler for det indre marked for elektricitet, generelt anses for at ville medføre en progressiv udvikling af en effektiv konkurrencesituation, er det korrekt, at markedet på nuværende tidspunkt er præget af et begrænset antal virksomheder, som har en stor kollektiv markedsandel, og utilstrækkelig koblingskapacitet.

Det er klart at der med tiden vil ske en udvikling, dels på grund af de foranstaltninger vedrørende koblingskapacitet, som i øjeblikket undersøges af Kommissionen og de berørte spanske myndigheder, og dels på grund af nye markedsaktørers ankomst.

Man kan allerede se praktiske og gavnlige virkninger af liberaliseringen. El-priserne er allerede faldet betydeligt, som det fremgår af den tabel, der er tilsendt det ærede medlem direkte samt Parlamentets sekretariat.

Alle disse forhold er relevante for Kommissionens overvejelser i forbindelse med ordninger i overgangsperioder, idet enhver undersøgelse af statsstøtte fuldt ud skal tage hensyn til alle relevante retlige og faktiske forhold.

(1) EFT L 27 af 30.1.1997.
SKRIFTLIG FORESPØRGSEL E-2705/99

af Ian Hudghton (Verts/ALE) til Kommissionen

(12. januar 2000)

Om: Fiskeri omfordeling af FIUF-midler

Kan Kommissionen oplyse, om det, hvis en medlemsstat ikke opbruger alle de FIUF-midler, den har fået tildelt, forholder sig sådan, at medlemsstaten selv kan træffe afgørelse om at omfordele midlerne til et andet program i andre sektorer end fiskerisektoren? Kan Kommissionen i bekræftende fald forelægge eksempler på denne fremgangsmåde og oplyse, hvor den er blevet anvendt?

Samlet svar afgivet på Kommissionens vegne af Franz Fischler på skriftlige forespørgsler E-2705/99 og E-2706/99

(22. februar 2000)

En medlemsstat kan inden for rammerne af forordningerne om strukturfondene omfordele fællesskabsmidler fra et program til et andet eller mellem fonde i medlemsstaten. Den kan også helt eller delvis lade midlerne gå tilbage til Kommissionen til omfordeling til en anden medlemsstat eller til andre formål. Mange af medlemsstaterne har benyttet en eller flere af disse muligheder.

Den samlede tildeling fra Det Finansielle Instrument til Udvikling af Fiskeriet (FIUF) til fiskeriet i Det Forenede Kongerige i perioden 1994-1999 udgjorde 128,14 mio. EUR. I 1999 blev beløbet nedsat med 25,25 mio. EUR på anmodning af de britiske myndigheder navnlig som følge af et mindre finansieringsbehov for en foranstaltning vedrørende oplægning af fiskerfartøjer. Det beløb, Det Forenede Kongerige returnerede, blev ikke omfordelt til en anden medlemsstat, men brugt til hjælp til afbalancering af Fællesskabets budget for 1999.

1998- og 1999- tildelingerne fra FIUF til Det Forenede Kongerige som helhed (alle mål 1- og 5a-programmer) udgjorde henholdsvis 14,5 mio. EUR og 41,2 mio. EUR. Der er indgået forpligtelser for alle disse FIUF-tildelinger.

Det må bemærkes, at de beløb, der tildeles foranstaltninger inden for et program, kun er vejledende, og at det er normalt, at der foretages ændringer fra tid til anden afhængigt af situationen.